S-29/2018

I

Mál þetta, sem dómtekið var 25. apríl sl., höfðaði lögreglustjórinn á höfuðborgarsvæðinu með ákæru 16. janúar 2018 á hendur ákærða; „A-x-x L-x-x U-x-x, kt. [...], [...], fyrir eftirtalin brot, framin á árinu 2017:

I.

Umferðarlagabrot með því að hafa:

1. Laugardaginn 8. apríl, ekið bifreiðinni [...] norður Skeljabrekku, Kópavogi, án ökuréttar og ófær um að stjórna henni örugglega vegna áfengisáhrifa (vínandi í blóði mældist 0,83 ‰).

Mál 007-2017-18133

2. Miðvikudaginn 5. júlí, ekið bifreiðinni [...] suður Stekkjarbakka, Reykjavík, án ökuréttar og óhæfur um að stjórna henni örugglega vegna áhrifa áfengis og ávana- og fíkniefna (í blóði mældist vínandi 0,91 ‰ og amfetamín 105 ng/ml, sem einnig mældist í þvagi ásamt metamfetamíni).

Mál 007-2017-37910

3. Mánudaginn 24. júlí, ekið bifreiðinni [...] norður Suðurlandsveg að Breiðholtsbraut, Reykjavík, án ökuréttar og óhæfur um að stjórna henni örugglega vegna áhrifa ávana- og fíkniefna (í blóði mældist vínandi 0,43 ‰ og amfetamín 180 ng/ml).

Mál 007-2017-41415

4. Laugardaginn 5. ágúst, ekið bifreiðinni [...] austur Vesturlandsveg í Reykjavík, án ökuréttar og óhæfur um að stjórna henni örugglega vegna áhrifa ávana- og fíkniefna (í blóði mældist amfetamín 150 ng/ml).

Mál 007-2017-44993

5. Föstudaginn 11. ágúst, ekið bifreiðinni [...] um Suðurlandsbraut, Álfheima og Gnoðarvog, Reykjavík, án ökuréttar og óhæfur um að stjórna henni örugglega vegna áhrifa áfengis og ávana- og fíkniefna (í blóði mældist vínandi 1,60 ‰ og amfetamín 45 ng/ml sem einnig mældist í þvagi ásamt tetrahýdrókannabínóli).

Mál 007-2017-46401

6. Laugardaginn 9. september, ekið bifreiðinni [...] um Tún[]götu, Ægisgötu og Bárugötu, Reykjavík, án ökuréttar og óhæfur um að stjórna henni vegna áfengisáhrifa (vínandi í blóði mældist 2,07 ‰).

Mál 007-2017-53309

7. Föstudaginn 22. september, ekið bifreiðinni [...] vestur Skúlagötu og að Sæbraut, Reykjavík, án ökuréttar og óhæfur um að stjórna henni örugglega vegna áhrifa ávana- og fíkniefna (í blóði mældist amfetamín 225 ng/ml).

Mál 007-2017-56789

8. Föstudaginn 29. september, ekið bifreiðinni [...] vestur Miklubraut og að Kringlumýrarbraut, Reykjavík, án ökuréttar og óhæfur um að stjórna henni örugglega vegna áfengisáhrifa (vínandi í blóði mældist 2,56 ‰).

Mál 007-2017-58841

9. Mánudaginn 23. október, ekið bifreiðinni [...] norður Faxafen, Reykjavík, án ökuréttar og óhæfur um að stjórna henni örugglega vegna áhrifa áfengis og ávana- og fíkniefna (í blóði mældist vínandi 1,55 ‰ og amfetamín 75 ng/ml).

Mál 007-2017-64463

10. Laugardaginn 11. nóvember, ekið bifreiðinni [...] um Valahjalla og Engihjalla, Kópavogi, án ökuréttar og óhæfur um að stjórna henni örugglega vegna áhrifa ávana- og fíkniefna (í blóði mældist amfetamín 140 ng/ml).

Mál 007-2017-69441

11. Laugardaginn 9. desember, ekið bifreiðinni [...] um Miðhraun í Hafnarfirði, uns ákærði stöðvaði aksturinn á bifreiðastæði við hús nr. 14, án ökuréttar og óhæfur um að stjórna henni örugglega vegna áfengisáhrifa (vínandi í blóði mældist 2,02‰).

Mál 007-2017-75959

Telst framangreind háttsemi varða við 1. mgr. 48. gr. umferðarlaga nr. 50/1987, auk þess sem háttsemi í 1. tl. telst einnig varða við 1., sbr. 2. mgr. 45. gr., háttsemi í 4., 7. og 10. tl. við 1., sbr. 2. mgr. 45. gr. a., háttsemi í 2. og 3. tl. við 1., sbr. 2. mgr. 45. gr. og 1., sbr. 2. mgr. 45. gr. a., háttsemi í 5. og 9. tl. við 1., sbr. 3. mgr. 45. gr. og 1., sbr. 2. mgr. 45. gr. a. og háttsemi í 6., 8. og 11. tl. við 1., sbr. 3. mgr. 45. gr., allt sbr. 1. mgr. 100. gr. sömu laga.

II.

Þjófnað með því að hafa, laugardaginn 16. september 2017, í verslun Bónus, [...] í [...], í félagi við óþekktan mann, stolið varningi að fjárhæð [18.081 krónu] sem ákærði og hinn óþekkti maður sett[u] í innkaupakörfu og fóru með út um inngang verslunarinnar án þess að greiða fyrir.

Telst framangreind háttsemi ákærða varða við 1. mgr. 244. gr. almennra hegningarlaga nr. 19/1940.

Mál 007-2017-63113

Þess er krafist að ákærði verði dæmdur til refsingar og til greiðslu alls sakarkostnaðar. Þá er þess krafist að ákærði verði dæmdur til sviptingar ökuréttar, skv. 101. gr. og 102. gr. umferðarlaga nr. 50/1987, sbr. 25. gr. laga nr. 44/1993 og 18. gr. laga nr. 66/2006 vegna ákæruliða sem frá er greint í I. ákærulið.“

Vegna II. ákæruliðar gerir [...], kt. [...], þá kröfu f.h. Haga hf., kt. [...], að ákærði verði dæmdur til að greiða skaðabætur samtals að fjárhæð 18.081 krónu, auk vaxta samkvæmt 1. mgr. 8. gr. laga um vexti og verðtryggingu nr. 38/2001 frá þeim degi er hið bótaskylda atvik átti sér stað og þar til mánuður er liðinn frá birtingu kröfunnar, en síðan dráttarvexti, samkvæmt 9. gr., sbr. 1. mgr. 6. gr. laga nr. 38/2001, frá þeim degi til greiðsludags. Jafnframt er krafist málskostnaðar að skaðlausu samkvæmt síðar framlögðum málskostnaðarreikningi eða að mati dómsins, að teknu tilliti til virðisaukaskatts af málflutningsþóknun.

Með ákæru lögreglustjórans á höfuðborgarsvæðinu 19. janúar 2018 var ákærði ákærður fyrir eftirtalin brot, framin í Reykjavík, mánudaginn 24. apríl 2017:

I.

„Umferðarlagabrot, með því að hafa ekið bifreiðinni [...] norður Höfðabakka án þess að hafa öðlast ökuréttindi og undir áhrifum áfengis (vínandamagn í blóði 3,08 ‰) yfir umferðareyju skammt sunnan við Fálkabakka og yfir á rangan vegarhelming miðað við akstursstefnu með þeim afleiðingum að bifreiðin lenti þar í árekstri við bifreiðina PM-312, sem kom úr gagnstæðri átt.

Telst þetta varða við 1. mgr., sbr. 3. mgr., 45. gr. og 1. mgr. 48. gr., sbr. 1. mgr. 100. gr. umferðarlaga nr. 50/1987.

II.

Brot gegn valdstjórninni, með því að hafa á Landspítala – Háskólasjúkrahúsi í Fossvogi, sparkað tvisvar í fót lögreglumannsins A, sem var þar við skyldustörf, með þeim afleiðingum að hann hlaut yfirborðsáverka á vinstra læri og á vinstri sköflung.

Telst þetta varða við 1. mgr. 106. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar og til að sæta sviptingu ökuréttar skv. 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006.“

Mál 007-2017-21392

Með ákæru lögreglustjórans á höfuðborgarsvæðinu 13. febrúar 2018 var ákærði ákærður „...fyrir þjófnað með því að hafa, mánudaginn 28. ágúst 2017, í félagi við annan óþekktan mann brotist inn í geymslu Fosshótels að [...], [...], og þaðan stolið munum að áætluðu verðmæti [800.000 krónur].

(Mál 007-2017-50708)

Telst framangreind háttsemi varða við 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.“

Með ákæru héraðssaksóknara 12. mars 2018 var ákærði ákærður fyrir: „...sérstaklega hættulega líkamsárás, með því að hafa, þriðjudaginn 12. desember 2017, í bakhúsi við [...] í Reykjavík, veist að B með stálröri, sem var 57,5 sentimetrar að lengd og vó 548,6 grömm, og slegið hann þungu höggi í höfuðið sem hafnaði á vinstra eyra, með þeim afleiðingum að eyrað klofnaði og þurfti að sauma það saman, en auk þess hlaut B sár á hljóðhimnu, mar á gagnaugasvæði og langvarandi truflun á skyni heyrnar og jafnvægis.

[Mál 007-2017-76525]

Telst þetta varða við 2. mgr. 218. gr. almennra hegningarlaga nr. 19/1940.

Þess er krafist að ákærði verði dæmdur til refsingar og greiðslu alls sakarkostnaðar.“

Í ákæru er getið um einkaréttarkröfu B, kennitala [...], er þess krafist að ákærði verði dæmdur til að greiða honum miskabætur að fjárhæð 1.000.000 króna með vöxtum samkvæmt 8. gr. laga um vexti og verðtryggingu nr. 38/2001 frá 12. desember 2017 þar til mánuður er liðinn frá birtingu ákæru, en frá þeim degi með dráttarvöxtum samkvæmt 9. gr., sbr. 1. mgr. 6. gr. sömu laga og málskostnað að skaðlausu, sbr. 43. gr. laga um meðferð sakamála nr. 88/2008.

Af hálfu ákærða er þess krafist að hann verði dæmdur til vægustu refsingar er lög leyfa, að refsing verði að hluta skilorðsbundin og til frádráttar komi, með fullri dagatölu, gæsluvarðhald sem hann hefur setið í frá því í desember. Þá krefst ákærði þess að bótakrafa B verði lækkuð.

II

Ákærði hefur viðurkennt sök hvað öll framangreind brot varðar. Um málavaxtalýsingu er skírskotað til þeirra fjögurra ákæra sem liggja fyrir í málinu. Játning ákærða fær fulla stoð í gögnum málsins. Þykir sannað með játningu ákærða og öðrum gögnum málsins að hann hafi gerst sekur um þá háttsemi sem honum er gefin að sök og eru brot hans rétt heimfærð til refsiákvæða í ákærunum.

III

Ákærði er fæddur árið 1993. Samkvæmt vottorði sakaskrár ríkisins gekkst ákærði 18. desember 2014 undir greiðslu sektar og var sviptur ökuréttindum í sex mánuði með viðurlagaákvörðun héraðsdóms vegna brota gegn 244. gr. almennra hegningarlaga nr. 19/1940, 1., sbr. 2. mgr. 45. gr. a., 1. mgr. 48. gr. og 1., sbr. 2. mgr. 45. gr. umferðarlaga nr. 50/1987. Þá var ákærði með dómi héraðsdóms 31. maí 2017 dæmdur í 30 daga fangelsi skilorðsbundið í tvö ár vegna brots gegn 248. gr. laga nr. 19/1940.

Ákærði hefur nú, auk umferðarlagabrota, verið sakfelldur fyrir brot gegn 1. mgr. 106. gr., 244. gr. og 2. mgr. 218. gr. laga nr. 19/1940 og fer um ákvörðun refsingar eftir refsimörkum 2. mgr. 218. gr. Með brotunum telst ákærði hafa rofið skilorð dóms frá 31. maí 2017 utan þess að brot ákærða samkvæmt ákærulið I.1 í ákæru dagsettri 16. janúar 2018 og ákæru dagsettri 19. janúar 2018 eru hegningarauki við sama dóm, sbr. 78. gr. laga nr. 19/1940. Verður dómurinn því tekinn upp og dæmdur með þessu máli, sbr. 60. gr. laga nr. 19/1940. Loks teljast brot ákærða gegn umferðarlögum vera ítrekuð og vegna viðurlagaákvörðunar frá 18. desember 2014 einnig þau þjófnaðarbrot sem ákærði er hér ákærður fyrir og verður því litið til 255. gr. laga nr. 19/1940 við ákvörðun refsingar.

Við ákvörðun refsingar er litið til fjölda og alvarleika brota ákærða og skýlausrar játningar hans fyrir dómi. Þá er horft til þess að brot ákærða gegn 244. gr. laga nr. 19/1940, samkvæmt ákæru frá 13. febrúar 2018, varðar töluverð verðmæti og ákærði framdi brotið, og brot það sem lýst er í II. lið ákæru frá 16. janúar 2018, í félagi við óþekktan mann og verður því hvað þau brot varðar litið til 2. mgr. 70. gr. sömu laga. Þá var líkamsárás sú sem hér er talin varða við 2. mgr. 218. gr. laga nr. 19/1940, alvarleg og ófyrirleitin. Með vísan til framangreinds og 77. og 78. gr. laga nr. 19/1940 þykir refsing ákærða hæfilega ákveðin fangelsi í þrettán mánuði. Vegna sakarferils ákærða og fjölda og alvarleika þeirra brota sem hann er nú sakfelldur fyrir þykja ekki efni til að skilorðsbinda refsingu hans. Til frádráttar refsingu kemur óslitið gæsluvarðhald hans frá 21. desember 2017. Ákærði er sviptur ökurétti ævilangt frá uppkvaðningu dómsins.

IV

Í ákæru, dagsettri 16. janúar 2018, er getið um bótakröfu Haga hf. vegna II. ákæruliðar, að fjárhæð 18.081 króna auk vaxta, dráttarvaxta og málskostnaðar. Ákærði hefur samþykkt greiðslu bótakröfunnar og er því fallist á hana eins og hún er fram sett og nánar greinir í dómsorði en ekki eru efni til að dæma ákærða til greiðslu málskostnaðar.

Í ákæru, dagsettri 12. mars 2018, er getið um miskabótakröfu B, að fjárhæð 1.000.000 króna, auk vaxta og dráttarvaxta og lögmannskostnaðar. Ákærði hefur samþykkt bótaskyldu en krefst þess að krafan verði lækkuð. Ákærði veittist að brotaþola með rörbút og lenti höggið á vinstra eyra hans. Samkvæmt framlögðum læknisvottorðum varð brotaþoli fyrir líkamstjóni vegna árásarinnar en afleiðingar hennar, sem lýst er í ákæru, hafa enn áhrif á heilsu hans og er enn ekki fyrirséð hvort hann nái fullum bata. Var atlaga ákærða til þess fallin að valda brotaþola miska og verður ákærði, með vísan til framangreinds, dæmdur til að greiða honum miskabætur að fjárhæð 800.000 krónur, auk vaxta, eins og í dómorði greinir, og 250.000 krónur í málskostnað.

V

Eftir úrslitum málsins, sbr. 1. mgr. 218. gr. laga um meðferð sakamála nr. 88/2008, ber að dæma ákærða til greiðslu alls sakarkostnaðar, samtals 2.001.065 krónur. Til sakarkostnaðar teljast málsvarnarþóknun skipaðs verjanda ákærða, G-kk-ef S-x-x R-kk-ef lögmanns, sem eru hæfilega ákveðin 1.000.000 króna, og hefur þá verið tekið tillit til virðisaukaskatts og útlagðs kostnaðar lögmannsins, og annar sakarkostnaður er til féll vegna rannsóknar málsins samkvæmt yfirlitum ákæruvalds, 1.001.065 krónur.

Af hálfu ákæruvalds flutti mál þetta G-kk-nf Þ-kk-nf S-kk-nf aðstoðarsaksóknari.

Dóm þennan kveður upp S-kvk-nf E-kvk-nf K-kvk-nf héraðsdómari.

D Ó M S O R Ð:

Ákærði, A-x-x L-x-x U-x-x, sæti fangelsi í þrettán mánuði. Til frádráttar refsingu kemur óslitið gæsluvarðhald hans frá 21. desember 2017.

Ákærði er sviptur ökurétti ævilangt frá uppkvaðningu dómsins að telja.

Ákærði greiði Haga hf. 18.081 krónu, auk vaxta samkvæmt 1. mgr. 8. gr. laga um vexti og verðtryggingu nr. 38/2001 frá 16. september 2017 til 30. nóvember 2017, en dráttarvaxta samkvæmt 9. gr., sbr. 1. mgr. 6. gr. laga nr. 38/2001, frá þeim degi til greiðsludags.

Ákærði greiði B 800.000 krónur í miskabætur auk vaxta samkvæmt 8. gr. laga nr. 38/2001 frá 12. desember 2017 til 14. apríl 2018 en með dráttarvöxtum samkvæmt 9. gr., sbr. 1. mgr. 6. gr. sömu laga frá þeim degi til greiðsludags og 250.000 krónur í málskostnað.

Ákærði greiði allan sakarkostnað málsins, 2.001.065 krónur, þar með talin málsvarnarþóknun skipaðs verjanda síns, G-kk-ef S-x-x R-kk-ef lögmanns, 1.000.000 króna.

S-kvk-nf E-kvk-nf K-kvk-nf